Andonie Vivaldi

Ha state une de le violoniste cchiù virtuose d'u timbe sue, securamende 'u cchiù ammirate e une de le cchiù granne combositure de museche barocche.
Conziderate umanimamende 'u cchiù 'mbortande, influente e origgenale combositore d'a penisole tagliàne de l'epoca soje, Vivaldi condrebbuì significativamende a 'u sviluppe d'u congerte, soprattutte solisteche, genere accumenzate da Gesèppe Torelli e, d'a tecniche d'u violine e de l'orchestrazione. Non ge trascurò inoltre l'opere liriche. Vastissime l'opera combositiva soje ca combrende tra l'otre numerose congerte, sonate e brane de museca sacre. 

Le opere sue influenzarene numerose comboseture d'u timbe sue, soprattutte tedesche, 'mbrà le quale Bach, Pisendel e Heinichen.

Cumme avenìe pe 'nu sacche de comboseture d'u barocche, apprisse 'a morta soje 'u nome sue e 'a museca soje caderene jndr'à l'obblie. Ha state grazie a 'a ricerche de certe musecologe d'u XX sechele, cumme Arnold Schering, Marc Pincherle, Alberto Gentili e Alfredo Casella, ca Vivaldi ha assute 'n'otra vote da 'a dimenticanze.

Le combosiziune sue cchiù famose sonde le quattre congerte pe violine canusciute cumme *[[Le quattre stagiune]]*, celebre esembie de museche a suggette.

L'ha state dedicate 'nu cratere sus a Mercurio.

## Biografije
'A vite de Vivaldi jè scarsamende documendate purcé nisciune biografe sìha occupate de recostruì 'a vita soje apprime d'u XX sechele.
Assaije lacune e cose none satte-satte falsane angore 'a biografia soje; certe periode d'a vita soje remanene combletamende scurisciute, cumme le sbuènne de viagge supposte o realmende intraprese in Itagle e in Europe. S'ha fatte referimende allore a le rare testimonianze dirette de l'epoche, in particolare chidde de Charles de Brosses, de Carlo Goldoni, de l'architette tedesche Johann Friedrich Armand von Uffenbach ca ingontrarene 'u combositore. Otre notizie biografeche avènene da certe manoscritte e da le documinde de otra nature acchiate jndr'à diverse archivije in Itaglie e a l'estere. Pe dà doje esembie congrete: jè sulamende jndr'à 'u 1938 ca s'ha putute determinà cu esattezze 'a date d'a morta soje, sus a l'atte acchiate a Vienne e jndr'à 'u 1963, quedde d'a nascita soje identificanne l'atte de battezze sue (apprime, l'anne de nascite 1678 ere sulamende 'na stime dedotte da le tappe canusciute d'a carriere ecclesiasteca soje).

### L'infanzie

Prime figghie d'a famigghie, Andonie Vivaldi nascìe venerdìe 4 marze 1678 a Venezie. Jndr'à quidde sciurne facìe 'nu terramote gruèsse gruèsse proprie jndr'à 'u Veneto. Le avenìe 'mbartite 'nu battezze provvisorie jndr'à case, purcè ere in grave condiziune de salute, da vanne de Margherita Veronese, 'a lavatrice soje e balie; chiste probbleme de salute Vivaldi se le porte nnandce pe totte 'a vite, probbabbilmende collegate a quidde ca jidde pò definisce *strettezze d'u pitte*, forse asme bronchiale; avène battezzate ufficialmende 'u 6 masce, doje mise apprisse, jndr'à Chiesera de San Giuanne Battista in Bragora none lundane da l'abitazione de Vivaldi, a 'a Ca' Salomon jndr'à 'u sestriere Castelle, une de le sei divisiune d'a cetate.

L'attane ere Giuanne Battista Vivaldi (1655-1736), figghie de 'nu sarte bresciane ca s'avere spustate jndr'à 'u 1666 a Venezie, e aqquà avère indraprese l'attività de varviere e pò de violiniste; 'a mamese ere Camilla Calicchio, figghie de 'nu sarte de Pomarico ca esercitave da quacche anne a Venezie. Se 'nzurarene jndr'à 'u 1676 e avèrene uette file combrese doje muèrte piccinne proprie. Quiste erane: Margarita Gabriella (1680-?), Cecilia Marije (1683-1748), Bonaventura Tommaso (1685-1751), Zanetta Anna (1687-1762), Frangische Caitane (1690-1752), Iseppo Santo (1692-1696), Gerolama Michela (1694-1696), e spiccianne cu Iseppo Caitane (1697-1768). Nisciune de chiste accumenzò 'na carriere musecale.

L'attane avère probabbilmende cchiù passione pa museche ca pa fatìe de varviere, purcé accettò jndr'à 'u 1685 l'ingagge cumme violiniste d'a Basiliche de San Marche, ca allore ere sulamende 'a Cappelle private d'u Doge e none sede vescovile e addò se celebrave in occasiune particolare. A l'epoche le museciste d'a Basiliche avèrene notevole prestigge e sembre jndr'à 'u 1685 avenìe assunde cumme Maestre 'u famose Giuanne Legrenzi. Ha state inzieme a quist'urteme e a 'u colleghe sue Andonie Lotti, ca Giuanne Battista Vivaldi funnò 'u *Sovvegno de le museciste de S. Cecilia*, 'na confraternita de museciste veneziane. A l'imbegne sue a 'a Cappelle d'u Doge, l'attane de Andonie Vivaldi aggiungìe partenne da 'u 1689 quidde de violiniste a 'u tiatre *San Giuanne Grisostomo* e a 'u *Spedale de le Mendicande*.

Andonie Vivaldi 'mbarò a sunà 'u violine da l'attane e precocemende facìe vedè 'u granne talende ca tenève. Avenìe subbete ammesse a frequendà le museciste d'a Cappelle d'u Doge e pò essere ca aqquà, ma non g'è certe, avìe leziune pure da 'u Maestre de Cappelle Giuanne Legrenzi; se penze comungue ca le influsse de stu maestre onne state scarse ce se penze ca jidde murìe jndr'à 'u 1690 quanne Vivaldi tenève appene 12 anne. Non ge stonne dubbie comungue ca Vivaldi ave tratte granne giuvamende da 'u frequendà già in età piccenne l'ambiende musecale d'a Cappelle de San Marche, addò a chiane chiane jidde sostituì l'attane, violiniste dotate de discrte notorietà.
Pure ca ere picche canusciute, 'u ruole ca ha avute Giuanne Battista Vivaldi jndr'à vite e jndr'à 'u sviluppe d'a carriere d'u figghie pare de 'n'imbortanze notevole e prolungate jndr'à 'u timbe purcé jidde murìe sulamende cinghe anne apprimme d'u figghie sue.

Quanne Andonie tenève dece anne avere state indirizzate verse 'a vite ecclesiasteche frequendanne 'a scole d'a parrocchia soje, stu fatte de conseguenze a 'a volondà d'a mamese ca 'u sciurne d'a nascite de Andonie, vedenne le condiziune de salute d'u figghie sue, facìe 'a promesse ca ce avesse cambate avesse devendate sacerdote. Da stu mumende in poi non g'avime notizie de Andonie uagnone 'mbonde a 'u 18 settemmre 1693, quanne raggiungìe l'età minime pe avè 'a tonsura pe mane d'u Patriarche de Venezie Cardinal Badoaro. Accumenzò allore a studià teologgie jndr'à chiesera de San Geminiano e jndr'à chiesera de San Giuanne in Oleo; jndr'à stu periode viveve cu 'a famigghia soje jndr'à parrocchie de San Martino.

Non g'abbandonò maje 'a museche anzi l'abbilità cu 'a quale jidde sunave 'u violine facìe sine ca già jndr'à 'u 1696 l'acchiame cumme *violiniste soprannumerarie* duranne le dunziune natalizie presse 'a cappelle d'a Basiliche de San Marche; queste ha state 'a prima appariziona soje in pubbleche cumme violiniste. Condemboraneamende faceve parte d'u gruppe *Arte de le sunature*.

'U 4 abbrile 1699 avìe le ordene minore d'u suddiaconate jndr'à chiesere de San Giuanne in Oleo, e 'u 18 settemmre 1700 'u diaconate. 'U 23 marze 1703 avenìe ordenate sacerdote e avenìe subbete soprannumenate 'u *prevete russe* pu culore d'a capigliatura soje; condinuò a vivere cu 'a famigghia soje e a fatià strettamende cu l'attane.

Jndr'à 'u 1704 pigghiò 'na dispense da 'a celebrazione d'a messe pe mutive de salute; soffrive infatte de 'na forme de asme da 'a quale avère presendate le sindome sine da 'a nascite.

### L'attività jndr'à 'u Spedale d'a Pietà

Pure ca ere uagnone 'a fama soje accumenzave a diffonderse e jndr'à 'u settemmre 1703 avenìe ingaggiate cumme maestre de violine da le autorità d'u Pio Spedale d'a Pietà, addò accumenzò l'attività soje 'u 1° decemmre 1703 cu 'nu stipendie de 60 ducate annuale; aqquà remanìe 'mbonde a 'u 1720.

Funnate jndr'à 'u 1346, 'u Pio Spedale d'a Pietà ere 'u cchiù prestiggiose de le quattre spedale demminile de Venezie (le otre e ttrede erane 'u Spedale de l'Incurabbele, 'u Spedale de le Mendicande e 'u Spedale de le Derelitte a le SS. Giuanne e Paolo). Jndr'à stu tipe de istitute acchiavane assistenze le peccinne orfane o ca avenèvane da famigghie povere assaije. Le uagnune 'mbaravane 'nu mestiere e lassavane l'istitute a 15 anne, invece le uagnedde ricevevane 'n'educazione musecale; chidde dotate de maggiore talente rumanevane e devèndavane membre d'u spedale.

Stave 'na gerarchie in funzione de le differende capacità 'mbrà le uagnedde musecande, da le inferiore *file de coro*, a le cchiù esperte ditte *privileggiate de coro*, 'mbonde a le *maestre de coro* ca insegnavane.

'U croniste-musecofile Charles de Brosses vè certifiche ammirate:  

Jndr'à l'auste d'u 1704 'u stipendie sue avenìe purtate a 100 ducate, purcé aggiungìe pure 'a posizione de insegnante de viole a l'inglese e jndr'à 'u 1705 recevìe l'ingareche d'a combosizione e de l'esecuzione de le congerte, cu 'nu salarie aumendate a 150 ducate a l'anne - somme assaije modeste, a 'a quale se aggiungeve 'a remunerazione de le messe quotidiane ditte pa Pietà o pe le famigghie patrizie ricche.

Jndr'à le *Confessioni* sue, Jean-Jacques Rousseau offre 'n'otra testimonianze d'a qualitate de ste uagnedde orchestrale, ca avìe mode de apprezzà de perone 
duranne 'u soggiorne sue a Venezie

Disporre a piacimende de ste strumendiste e candande esperte, senze preoccupaziune de numere, timbe e coste, ere 'nu vandagge considerevole pe 'nu combositore ca puteve accussì dare libbere corse a 'a creatività soje e sperimendà ogne tipe de combinazione de l'organeche strumendale. Mò, jndr'à st'epoche, 'u uagnone maestre de violine avere certamende accumenzate 'a carriera soje de combositore e a farse notà pe le prime opere sue diffuse in manoscritte, e 'a nascende rinomanze puteve giustificà 'a scelte de affidarle stu poste 'mbortande.

'A direzione musecale d'a Pietà ere affidate da 'u 1701 a Frangische Gasparini, « *maestre de coro* ». Jidde, museciste de talente e estremamende feconde, dedicò tuttavie 'nu stuèzze 'mbortande de l'attività soje a allestì opere a 'u Tiatre Sand'Angele. De conseguenze, jidde scarecò sus a Vivaldi 'nu numere crescende de combite, permettenne a quist'urteme de devendà, de fatte, 'u prengepàle animatore musecale.

'U rapporte sue cu 'u consiglie direttive d'u Spedale, a giudicà da le picche documinde remaste, pare ca ere 'nu picche e 'nu picche. Ogne anne le vertice de l'istitute veneziane se riunivane pe votà ce tenè o none 'n'insegnande. Pure ce Vivaldi avenìe raramende sottoposte a 'u vote, jndr'à 'u 1709 perdìe 'u poste sue pe 7 vote condre e 6 a favore. Però apprisse ca avere esercitate libbere professione de museciste pe cchiù de 'n'anne avenìe riassunde jndr'à 'u 1711 a 'a Pietà, sembre a seguite de 'na votazione d'u consiglie de l'istitute. Quiste probbabbilmende purcé 'a direzione avère combrese bbuène l'imbortanza soje a l'inderne d'a scole. Jndr'à 'u 1713 devenìe 'u responsabbele pe l'attività musecale de l'istitute e jndr'à 'u 1716 *maestre de le congerte*. A giudicà da 'a lacunosità de le atte, comungue, studiuse cumme Michael Talbot e Micky White dubitane ca VIvaldi avesse sckuasciate formalmende ogne imbegne cu 'a Pietà durande le anne de (apparende) vacanze da l'insegnamende. Cu 'na bbona probbabbilità Vivaldi condinuò a rifornì 'a Pietà de *congerte* e combosiziune varie durande tutte 'a vita soje, pure in forme private.

Jè durande st'anne ca Vivaldi screvìe gran parte d'a museca soje, combrendìe 'nu sacche de opere e pure numerose congerte. Jndr'à 'u 1705 avenìe pubblecate 'a prima raccolta soje, l'Opus 1, 'na collezione de dodece sonate a ttre dedicate a 'u nobbile veneto Annibale Gambara, comboste angore jndr'à 'nu stile neocorelliane.

Jndr'à 'u 1709 apparìe 'na seconda raccolt ede 12 sonate pe violine e basse condinue (Opus 2), ma raggiungìe 'nu successe a levèlle indernazione cu 'a prima colleziona soje de 12 congerte pe une, doje e quattre violine cu arche, *[[L'estro armonico]]* (Opus 3), 'a quale avenìe date a le stambe a Amsterdam jndr'à 'u 1711, grazie a 'a *famosa mane* de l'editore Estienne Roger, a l'avanguardie cu le tecniche nuève de stambe rispette a le editure veneziane Sala e Bortoli. L'assuta soje avenìe pubblecezzate cu 'n'annunge sus a 'u *The Post Man* de Londra. Ste congerte avèrene 'nu successe 'a uerre proprie jndr'à totte Europe e avenèrene seguite jndr'à 'u 1714 da *[[La stravaganza]]* (Opus 4), 'na raccolte de congerte pe sole violine e arche.

Jndr'à 'u febbrare d'u 1711 Vivaldi e l'attane sue se ne scerene a Brescia, addò davìe 'u sue ''Stabat Mater'' RV 621, commissionate da 'a Congregazione de l'Oratorie de San Filippe Neri. Jndr'à 'u 1718 Vivaldi accumenzò a spustarse cu facilità, ma pare ca non g'avere maje sckuasciate le legame cu 'a Pietà. Da le registraziune de le atte jè possibbele constatà ca 'mbrà 'u 1723 e 'u 1729 avenìe pajate pe comborre ninde ninde almene 140 congerte.

### Imbresarie d'opere a 'u [[Tiatre Sand'Angele|Sand'Angele]]

Jndr'à Venezie d'u prima XVIII sechele l'opere ere l'indrattenimende musecale cchiù popolare e cchiù redditizie pe le comboseture. Stavane 'nu sbuènne de tiatre in congorrenze 'mbrà de lore. Quidda ca 'mbonde a picche anne fa se credeve 'a prima fatìe tiatrale vivaldiane *[[Ottone in villa]]* (RV 729), avenìe rappresendate a 'u Tiatre de le Grazie de Viscenze jndr'à 'u masce d'u 1713. Otre ricerche, comungue, spostane l'esordie operisteche de Vivaldi almene a 'u 1705, anne jndr'à 'u quale Vivaldi completò 'u *[[Creso tolto alle fiamme]]* (RV Anh. 138) de Girolamo Polani pu Tiatre Sand'Angele de Venezie. 

Jndr'à 'u 1714 devendò sia imbresarie ca *direttore de le museche* a 'u Tiatre Sand'Angele de Venezie, addò allestì 'a seconda opera soje, l*[[Orlando finto pazzo]]* (RV 727). Comungue 'u dramme pare ca non g'avìe 'u successe sperate e pe "sarvà" 'a staggione Vivaldi presendò l*[[Orlando furioso, Ristori|Orlando]]* de Giuanne Alberto Ristori, già date l'anne precedende, cu otre retocche e aggiunde de propria mane.

Jndr'à 'u 1715 mettìe in scene 'nu pasticce, 'u *[[Nerone fatto Cesare]]* (RV 724, perdute), cu le museche de varie comboseture e 11 arie d'u stesse Vivaldi. 'U 1716 vedìe 'a rappresendazione de *[[Arsilda, regina di Ponto]]* (RV 700), assaije probbabbilmende 'nu successe, viste ca apprisse l'opere seguende (L'incoronazione di Dario, RV 719) avenèrene proposte de le repliche cu 'u stesse, cast de uagnune (nnande nnande le star future Annibale Pio Fabbri, Anna Viscenze Dotti e Marije Teresa Cotti). 'U stesse anne avenìe rappresendate La costanza trionfante degli amori e degl'odii (RV 706), jndr'à 'u Tiatre San Moisè piccinne.

Jndr'à 'u stesse periode, 'a Pietà le commissionò diverse fatìe liturgece. Le cchiù 'mbortande averene state doje oratorie: 'u prime *[[Moyses Deus Pharaonis]]* (RV 643), resulte sfortunatamende perdute e 'u seconde, *[[Juditha triumphans]]* (RV 644), comboste jndr'à 'u 1716, jè une de le fatìe sacre cchiù note d'u Prevete Russe. Avenìe commissionate pe celebbrà 'a vittorie d'a Repubbleche de Venezie condre le Turche e 'a reconguiste de l'isola de Corfù. Totte le undece stuèzze, sia maschile ca femminile, avenèrene inderpretate da le uagnedde d'a Pietà e 'nu sacche de arie combrendevane parte pe struminde soliste cumme flaute doce, oboi, clarinette, viole d'amore, mandulline, ca servivane pe mettere in evidenze 'u talente de le uagnedde pure in struminde particolarmende rare e de non facile reperibbeletà pe l'epoche.

Cumme rappresendande cchiù in viste d'u moderne stile operisteche, Vivaldi ha state une de le bersaglie d'u pamphlet satiriche *[[Il teatro alla moda]]*, pubblecate anonime jndr'à 'u 1720 ma se sape ca avère state scritte da 'u museciste e letterate Benedìtte Marcello.
Benedìtte Marcello, patrizio e maggistrate veneziane, eppure museciste stimante da 'nu sacche de condemboranèe sue (ingluse Johann Sebastian Bach), ere 'nu sostenitore de 'na visione aristocrateche e elitarie d'a museche, e ere picche ingline a apprezzà le aspette cchiù "popolare" d'a produzione operisteche de l'epoca soje. L'uneche referimende esplicite a Vivaldi jndr'à 'u *Teatro alla moda*, tra l'otre, jè scunnute jndr'à 'u frondespizie, addò 'na serie de anagramme sconnene le nome de personagge assaije famose a l'epoche: 'mbrà chiste, *"ALDIVIVA"* se referisce chiaramende a Vivaldi.

Jndr'à 'u stesse frondespizie jè rappresendate 'nu gruppe de personagge sus a 'na *peata*, e 'a figurette alate ca indosse 'nu cappidde da prevete e sone 'u cioline pò essere ca jè 'na carecature de Vivaldi. Pu reste, l'opere se propone de criticà e ridicolizzà aspette d'u tiatre musecale ca erene estremamende diffuse a l'epoche (cumme attestate, pe esembie, da le *Memorie* de Carlo Goldoni e non ge sonde specificamende reconducebbele a l'attività de Vivaldi.

### Le anne d'a maturità

Jndr'à 'u 1717 o 1718 avenìe offerte a Vivaldi 'u prestiggiose ingareche de *[[maestre de cappelle|maestre de cappelle da camera]]* a 'a corte d'u pringipe Filippe de Assia-Darmstadt, guvernatore de Mantova e note appassionate de museche. Scìe addà, addò remanìe pe ttre anne cchiù o mene: de stu periode, e precisamende d'a staggione 1720-1, ne remanene testimonianze de almene ttre opere 'mbrà le quale *[[Tito Manlio]]* (RV 738 - vide Opere) e diverse candate e serenate. Cchiù nnande Vivaldi ha state a Meláne, addò presendò jndr'à 'u 1721 'u dramme pastorale sue *[[La Silvia]]* (RV 734) e jndr'à 'u 1722 l'oratorie *L'adorazione delli tre re magi al bambino Gesù* (RV 645, perdute). Sembre jndr'à 'u 1722 'u combosetore veneziane scìe a Rome, addò avere state invitate da 'u pape Benedìtte XIII a sunà pe jidde. Jndr'à 'u 1725 turnò a Venezia, addò jndr'à 'u stesse anne producìe quattre fatìe tiatrale.

Quiste jè pure 'u periode addò jidde screvìe *[[Le quattro stagioni]]*, quattre congerte pe violine ca rappresendane le scene d'a nature in museche; probabbilmende l'idèe de comborre ste congerte l'avenìe quanne stave jndr'à le cambagne atturne a Mantova e furene 'na rivoluzione jndr'à congezione musecale: jndr'à lore Vivaldi rappresende 'u scorrere de le ruscelle, 'u cande de l'acidde, 'u latrate de le cane, 'u ronzie de le zanzare, 'u chiande de le pasture, 'a tembeste, le danzature 'mbriache, le nuttate silenziuse, le feste de cacce (sie da 'u punde de viste d'u cacciatore ca d'a prede), 'u paesagge ghiacciate, le peccinee ca slittane sus a 'u ghiacce e l'asckuà de le fuèche. Ogne congerte jè associate a 'nu sonette scritte da 'u stesse Vivaldi, ca descrive 'a scene raffigurate in museche. Avenerene pubblecate cumme le prime quattre congerte de 'na raccolte de dudece: *[[Il cimento dell'armonia e dell'inventione]]* Opus 8, pubblecate a Amsterdam da Michel-Charles Le Cène jndr'à 'u 1725.

Probbabbilmende duranne 'u periode sue a Mantova, Vivaldi canuscìe Anna Girò (*Anna Maddalena Teseire*), a l'epoche angore piccenne ('a date de nascita soje jè cchiù o mene atturne a 'u 1710). Cchiù nnande addevende allieve e protetta soje; Vivaldi allestì almene 15 rappresendaziune operisteche cu 'a partecipazione d'a Girò 'mbrà 'u 1723 e 'u 1740. Pure ca 'nu sacche de letterature non sciendifeche ave costruite de le ipotese fandasiuse sus a 'u rapporte 'mbrà lore e doje, a 'u mumende non g'esiste nisciune documende ca 'u prove.

### Le urteme anne e 'a morte

A l'apice d'a carriera soje, Vivaldi avìe 'nu scuènne de commissiune da le famigghie nobbile e reale d'Europe. 'A candate nuziale *[[La Gloria, Imeneo]]* (RV 687) avenìe scritte pu 'nzuramende de Luigge XV. L'Opus 9, *[[La cetra, Vivaldi|La cetra]]*, avenìe dedicate a l'Imberatore Carlo VI. Vivaldi avìe l'occasione de 'ngondrà l'Imberatore in persone jndr'à 'u 1728, quanne jidde scìe a Trieste pe supervisionà 'a costruzione de 'nu puèrte nuève. Carlo ammirò tande 'a museche d'u Prevete Russe ca jidde stesse decìe de avere parlate cchiù cu 'u combosetore jndr'à queste occasione ca cu le menistre sue jndr'à doje anne. Le conferì 'u titele de cavaliere, 'na medaglia d'ore e 'n'invite a scè a Vienne. Da 'a vanna soje Vivaldi avère date a l'Imberatore 'na copie d'u manoscritte de *La cetra*. Comungue sta raccolte de congerte jè quase totta diverse da quedda pubblecate cu 'u stesse titele cumme Opus 9; quiste probbabbilmende avere state dovute a 'nu ritarde de stambe e allore Vivaldi avenìe costrette a riunì 'na collezzione imbrovvisate de congerte.

Jndr'à 'u 1730, accombagnate da l'attane, viaggiò a Vienne e a Praghe, addò l'opera soje *[[Farnace, opere|Farnace]]* (RV 711) avenìe rappresendate. Quacche opere tarde segnarene 'a coollabborazione cu doje de le cchiù granne libbrettiste tagliàne de l'epoche: *[[L'Olimpiade|L'olimpiade]]* e *[[Catone in Utica, Vivaldi|Catone in Utica]]* avenèrene scritte sus a 'nu libbrette de Pitre Metastasio, 'u maggiore rappresentande d'u movimende de l'Arcadia e poete cesarèe a 'a corte de Vienne, invece 'u libbrette d'a *[[Griselda, Vivaldi|Griselda]]* avenìe adattate da Carlo Goldoni uagnone da 'nu libbrette precedende de Apostolo Zeno.

'A vite de Vivaldi, cumme quedde de 'nu sacche de comboseture d'u timbe sue, spicciò cu none picche difficoltà finanziarie. Le combosiziune sue non g'avenèvane cchiù particolarmende stimate a Venezia; le camgiaminde veloce de le guste musecale 'u mettèrene fore mode e Vivaldi, in risposte a tutte quiste, scacchiò de vennè 'nu conziderevole numere de le manoscritte sue a prezze insignificande pe finanzià 'na migraziona soje a Vienne. Le mutive d'a partenze de Vivaldi da Venezia non ge sonde chiare, ma pare ca ere indenzionate a 'ngondrà Carlo VI, 'u quale già avère apprezzate le combosiziune sue (Vivaldi dedecò *La cetra* a Carlo jndr'à 'u 1727) e, occupà 'na posizione de combosetore de corte presse 'a Corte 'Mberiale. 
De cchiù 'a rafforzà 'a decisiona soje de scè a Vienne, e de lassà allore pe sembre l'Itaglie, avere state 'u verificarse de 'nu spiacevole episodie: a 'a vigilie de l'inizie de 'na staggione d'opere a Ferrara, ca jndr'à quidde timbe faceve parte d'u State d'a Chiesera, 'u cardinale de Ferrara recevìe tanda lettere eppure cu 'na certe insistenze da le nemice de Vivaldi, ca decedìe de proibbì pe pubbleche immoralità 'a staggione. Quiste a parte le danne economece avenìe conziderate da Vivaldi 'n'affronde tale ca decedìe de achiudere cu l'Itaglie. Jè assaije probabbele ca Vivaldi scì'e a Vienne pe mettere in scene certe opere sue a 'u al Kärntnertortheater. 
Comungue, 'nu picche apprisse l'arrive sue a Vienne, jndr'à l'ottommre d'u 1740, Carlo murìe. Ne seguì 'na uerre de proporziune europèe, 'a Uerre de successione austriache ca obblegò 'a figghie, 'a future reggine e 'mberatrice Marije Terese d'Austria, a fuscere in Ungheria. Stu trageche colpe de sfurtune, a parte ca avere fatte achiudere tutte le tiatre viennese 'mbonde a l'anne successive, lassò 'u combosetore senze protezzione reale e fonde de reddite. Sciute a le cozze, 'u piane sue, Vivaldi decedìe, forse purcé assaije malate e troppe povere, de nò turnà a Venezia e de remanè a Vienne. Pe tirà nnande s'acchiò a svennè otre manoscritte sue e infine 'mbrà 'a nuttate d'u 27 e 'u 28 luglie 1741 murìe de *infezione intestinale* (o forse pe cause de asma bronchiale, forme d'a quale avere sembre sofferte) jndr'à l'appartamende affittate da 'a vedove Marije Agate Wahlerin. 'A case, ca s'acchiave strategicamende vicine a 'u Kärntnertortheater, ere canusciute pure cumme *Satlerisch Haus*; avenìe scettate 'nderre jndr'à 'u XIX sechele. 

'U 28 luglie avenìe brucate jndr'à 'na fossa comune a 'u Spitaller Gottsacker de Vienne ('a supposizione seconde 'a quale 'u uagnone Franz Joseph Haydn avère candate jndr'à 'u core duranne 'u brucamende de Vivaldi ha state pruvate cumme fause). 'U luèche d'u brucamende de Vivaldi stè a fianghe d'a Karlskirche de Vienne, jndr'à l'area de 'n'istitute tecniche. 'A case addò vevìe duranne 'u breve periode viennese avenìe scettate 'nderre e a 'u poste sue ste osce a die l'Hotel Sacher. Targhe pa memoria sohe onne state mise jndr'à tutte e doje le poste, cumme pure sonde presende 'na "Vivaldi star" jndr'à Musikmeile viennese e 'nu monumende jndr'à *Rooseveltsplatz*. Scalugnate 'u stesse, pure 'a museca soje avenìe mise da parte, addò remanìe fine a quase 'a metà d'u XX sechele.

## 'A museche de Vivaldi

Innovanne da 'u profonne 'a museche de l'epoche, Vivaldi ha date cchiù evidenze a 'a strutture formalee ritmeche d'u congerte, cercanne ripetutamende condraste armonece e invendanne teme e melodie inconsuete. 'U talente sue consisteve jndr'à 'u comborre 'na museche none accademeche, chiare e espressive, tale da putè essere apprezzate da 'u granne pubbleche e none sulamende da 'na minoranze de specialiste. 

Vivaldi avère state favorevolmende oggette d'nderesse d'a stessa criteche tedesche condemboranèe. 'Mbrà le tedesche se arrecordane in particolare, Johann Adam Hiller, Ernst Ludwig Gerber e 'u flautiste e combosetore Johann Joachim Quantz. 
Jidde referìe de avere scultate quacche congerte (probbabbilmende de *[[L'estro armonico]]*)  d'u Prevete Russe a Pirna jndr'à 'u 1714 e jidde stesse le definì *nu nuève genere de stuèzze musecale da le magnifece retornelle* (quiste ha state une de le maggiore recanusceminde a Vivaldi da vanne de personalità coeve). 

'A museca soje avìe infatte 'nu notevole influsse sus a 'u stile de diverse comboseture sia austriace ca tedesche. 'Mbrà chiste 'u cchiù famose avère state Johann Sebastian Bach, 'u quale avenìe grandemende influenzate da 'a forme d'u congerte vivaldiane: jidde interiorizzò a 'nu punde tale certe congerte vivaldiane da vulerle trascrivere pe clavicembale soliste o pe une o cchiù clavicembale e orchestre, 'mbrà chiste 'u famose *[[L'estro armonico|Congerte pe quattre viuline, arche e clavicembale op. 3 n. 10]]* (RV 580). Fine a 'nu picche de timbe fa se penzave ca avere state Vivaldi a trascrivere pe viuline certe opere de Bach. Sule recendemende ha state demostrate ca 'u trascrittore ha state Bach 'u quale, a dicere totte 'a veritate, non ge se limitò a 'a pura trascrizione, ma ha arricchite sistematicamende 'a trame vivaldiane da 'u punde de viste condrappundisteche.

Vivaldi ha state apprezzate pure jndr'à l'ambiende musecale frangese, jndr'à 'u quale se ponne notà l'organiste Michel Corrette e Pierre Gaviniès. 'A notorietà soje in Frange condinuò pe 'nu certe periode pure apprisse 'a morta soje: se arrecorde infatte ca Jean-Jacques Rousseau jndr'à 'u 1775 facìe 'nu riarrangiamende pe flaute d'a *Primavera*.

Ha state invece criticate assaije da le 'nglise, pe esembie Charles Avison diceve ca 'a museca soje ere adatte a fà *divertì le peccinne*. Pure cu ste affermaziune, in vita 'a museca strumendale soje avìe successe jndr'à totte l'Europe e ha state oggette de numerose ristambe sia frangise ca 'nglise.

In Itaglie, pure ca avere fortemende influenzate e rinnovate 'a museche strumendale de l'epoche, ha state praticamende ignorate da le studiuse coeve e le fatìe tiatrale sue apprisse 'a morta soje onne cadute jndr'à l'obblie cchiù totale, quiste a cause d'a mode de l'epoche addò, jndr'à l'Itaglie d'u Settecinde, se esiggevane sembre auture nuève e museche nuève.

Vivaldi jè conziderate une de le maestre d'a scola barocche tagliàne, basate sus a forte condraste sonore e sus a le armonie semblice e suggestive.

Praticamende dimendicate durande le staggiune d'u Classicisme e d'u Romandicisme, ingondrò 'u guste de le museciste d'u prime Novecinde. Apprisse 'a rescoperte de l'opera soje jndr'à 'u seconde dopouerre (grazie pure a 'a nascite de ente cumme l'Istitute Tagliàne Andonie Vivaldi, dedite a 'u studie e a 'a diffusione d'a museche vivaldiane) Vivaldi jè osce a die une de le comboseture cchiù amate e ascultate d'u Barocco, pure ca none tutte le museciste d'u XX sechele onne mostrate tuttavie 'u stesse endusiasme: Igor Stravinskij decìe provocatoriamende ca «Vivaldi *avessa* scritte pe cinghecinde vote 'u stesse congerte».

## Cataloghe de le opere
'U cataloghe de le opere de Vivaldi jè particolarmende larie e comblesse. 'A granna fame da quale godette jndr'à totte Europe purtò a 'a dispersione de le manoscritte sue 'mbonde a l'anghele cchiù lundane d'u vecchie condinende. 
Non g'è allore rare ca, in seguite a 'u reordine de le collezziune de manoscritte de 'na bibblioteche se rindraccene combosiziune scanusciute de le quale s'avere perse notizie da sechele, cumme accadute recendemende a Dresda.

Otre elemende de confusione jè l'esistenze de diverse cataloghe de le opere sue, ca 'mbrà lore sonde discordande pe quidde ca riguarde 'a numerazione e 'a cronologgie de le opere, 'mbrà le quale, sulamende de recende 'u Cataloghe Ryom (condraddistinte da 'a sigle RV) pare ca ave raggiunde 'u status de riferimende universale. Non g'è comungue rare acchià angore osce a die pubblecaziune musecale ca fanne referimende a 'na catalogazione diverse.

'U "corpus" de le combosiziune vivaldiane jè fatte cchiù o mene de 600 'mbrà congerte e sunate, quase 300 de le quale pe une o cchiù viuline, 30 cchiù o mene pe violongelle, 39 pe fagotte, 25 pe flaute, 25 pe oboe etc. 'mbonde a tuccà struminde cumme 'u liute, 'u mandulline e otre struminde raramende ausate in funzione congertisteche, a l'epoche.

A le combosiziune strumendale, se affianghe 'na notevole produzione de museca sacre, ca tène 'nu picche de mene de 'nu cendinaie de combosiziune; assaije 'mbortande jè 'a produzione de museca vocale, ca combrende cchiù de cinde candate e arie.

Spiccianne l'attività soje de operiste ha state recendemende rescuperte. Jedde se combone de cchiù o mene 45 titele, assaije de le quale, purtroppe, s'onne sciute a perdere pa vanna musecale.

## ''Renaissance'' vivaldiane: 'u funne Foà-Giordano
'A Bibblioteche Nazionale Universitarie de Torino tène 'a cchiù 'mbortande collezzione de partiture autografe de Vivaldi. 'A storie de l'accattamende sue jè accussì straordinarie da parè 'nu romanze. 

Quanne jndr'à l'autunne 1926, 'u direttore d'u *Collegge Salesiane San Carlo* de Borghe San Martine (Casale Monferrato), don Federico Emanuel, indraprese certe fatìe de manutenzione avìe l'idèe, pe cogghiere le funne necessarie, de mettere in vendite andiche manoscritte musecale ca tenève 'a bibblioteche d'u Collegge. Cu l'indenzione de canoscere 'u prizze da proporre a le andiquarie, passò le spartite a 'u musecologhe e direttore d'a Bibblioteche Nazionale de Torino, Luigi Torri (1863-1932), ca affidò sta fatìe a Alberto Gentili (1873-1954), professore de storie d'a museche de l'università.

Le volume gruèsse d'a collezione tenèvane quatturdece opere de Andonie Vivaldi, museciste allore picche canusciute a 'u granne pubblehce; stavane pure opere de otre comboseture, in particolare de Alessandro Stradella. Inderessate a none vulè disperdere 'na raccolta accussì eccezzionale, le esperte cercarene 'na soluzione pe farla accattà da 'a Bibblioteche de Torino, ca nò tenève le turnise jndr'à 'u ualanze.

'Na soluzione avenìe acchiate da Alberto Gentili: riuscì a convingere 'nu ricche agente de camnge, Roberto Foà, a accattà 'a raccolte e de fà 'nu riale a 'a bibblioteche in memorie d'u figghie uagnuone sue Mauro, muèrte prematuramende quacche mese apprime e pu quale 'u funne avèra tenè 'u nome sue. Comungue, avenne esaminate le manoscritte vivaldiane, Gentili scuprì ca chiste facevane parte de 'na raccolte cchiù 'mbortande d'a quale se mettìe 'ngape de scuprì 'a vanna mangande. Le opere cedute da le salesiane erane 'nu lascite d'u marchese Marcello Durazzo (1842-1922): grazie a l'aiute de esperte de genealoggie, s'idendificò jndr'à 'u 1930 'u proprietarie de le otre volume d'a collezzione iniziale, figghie d'u frate de l'otre proprietarie, Flavio Ignazio (1849-1925), ca javetave a Genova. S'abbesognò de totte 'a pascenze e l'abbilità d'u marchese genovese Faustino Curlo (1867-1935) pe avè da 'u detentore ca sta seconda raccolte avenesse cedute pe recostruì definitivamende l'inzieme iniziale.

Siccome pure jndr'à stu case 'a Bibblioteche de Torino non ge tenève le turnise pe accattà 'a collezione, Alberto Gentili acchiò 'n'otre mecenate, l'industriale Filippe Giordano ca accettò de accattà 'a raccolte e de farne done a 'a Bibblioteche de Torino pe arrecurdà 'u figghie Renzo, muèrte da picche timbe a l'età de 4 anne. Le doje funne accussì riunite remanerene comungue distinte, sotte 'u nome rispettivamende de Raccolte Mauro Foà e Raccolte Renzo Giordano; le 27 colume de manoscritte vivaldiane (quase tutte autografe) combrendene 80 candate, 42 opere sacre, 20 opere, 307 brane strumendale e l'oratorie *[[Juditha triumphans]]*.  

Da le ricerche fatte resultò ca l'indere collezione avère appartenute a 'u conde Giacomo Durazzo, ambasciatore d'Austria a Venezia da 'u 1764 a 'u 1784, e avère state trasmesse pe successione jndr'à l'illustre famigghia genovese. 

Le musecologe non ge puterene sfruttà rapidamende sta scuperte eccezzionale purcé Alberto Gentili, a 'u quale de deritte de studie e pubblecazione avèrane state espressamende riservate, ere ebbreo e cumme tale avenìe bloccate a cause de le legge razziale d'u fascisme tagliàne.
Ha state sulamende apprisse 'a seconda uerra mundiale ca 'u studie e 'a pubblecazione puterene essere purtate a termine.

## Reputazione postume

Vivaldi remanìe scanusciute pe le congerte sue pubblecate e lariamende ignorate 'mbonde apprisse 'a renascite de l'inderesse pa museche de Bach, accumenzate grazie a Felix Mendelssohn-Bartholdy. 
Addiritture pure 'a fatìa soje cchiù famose, *[[Le quattro stagioni]]*, non ge ha state famose jndr'à l'ediziona soje origgenale. A le inizie d'u XX sechele 'u congerte in stile vivaldiane comboste da Fritz Kreisler, 'u quale ha state fatte passà da 'u stesse autore cumme 'na fatìe origgenale d'u Prevete Russe, aiutò a 'u resorgimende de Vivaldi da l'anonimate. Quiste spengìe 'u studiose frangese Marc Pincherle a accumenzà 'na fatìe accademeche sus a l'opere d'u combosetore veneziane.

'A scoperte de 'nu sbuènne de manoscritte de Vivaldi e l'accattamende da vanne d'a Bibblioteche Nazionale Universitarie de Torino purtò a 'nu rinnovate inderesse pe Vivaldi. 'A renascite de le fatìe non pubblecate de Vivaldi jndr'à 'u XX sechele se avìe grazie soprattutte a l'imbegne de Alfredo Casella, ca jndr'à 'u 1939 organizzò l'oramaje storeche Sumane de Vivaldi, jndr'à quale avenèrene rescuperte 'u Gloria RV 589 e *[[L'Olimpiade|L'olimpiade]]* (RV 725). Da 'a Seconda uerra mundiale le combosiziune de Vivaldi onne state oggette de 'nu successe universale e cu l'avvende de l'esecuziune filologgeche aumendò angore de cchiù 'a fama soje. Jndr'à 'u 1947 l'omme d'affare veneziane Andonie Fanna funnò l'Istitute Tagliàne Andonie Vivaldi, cu 'u combosetore Gian Frangische Malipiero cumme direttore artisteche, cu l'intente de promuovere 'a museche de Vivaldi, 'a pubblecazione de ediziune nove de le fatìe sue.

'A museche de Vivaldi, inzieme a quedde de Mozart, Čajkovskij e Corelli, ha state ingluse jndr'à le teorie de Alfred Tomatis sus a l'effette d'a museche sus a 'u combortamende umane e avène ausate jndr'à terapie musecale.

## Vivaldi a 'u cineme
In ambite cinematografeche, cumme personagge Vivaldi iesse jndr'à 'u film *[[Piccole delitte veneziane]]* d'u 1989 dirette da Étienne Périer, film ingentrate sus a 'n'episodie d'a vite de Carlo Goldoni. 

'N'otre film - *[[Vivaldi, un prince à Venise]]* - combletate jndr'à 'u 2005 da 'na co-produzione tagliàne-frangese, sotte 'a direzione de Jean-Louis Guillermou e cu 'a partecipazione cumme inderprete de Stefano Dionisi, jndr'à parte de Andonie Vivaldi e de Michel Serrault, jndr'à 'u ruole d'u vescove de Venezia; queste jè 'a prima pellicole sus 'a vite de Vivaldi. 

'N'otre film angore ispirate sus a biografije de Andonie Vivaldi jè in preparazione, cu 'u titele provvisorie *Vivaldi*, prodotte da Boris Damast e cu Joseph Fiennes ca inderprete Vivaldi; 'u cast vede pure 'a partecipazione de Malcolm McDowell, Jacqueline Bisset e Gérard Depardieu.

## 'A museche strumendale
### Raccolte a stambe

### Sonate e concerti
Vivaldi combonìe cchiù o mene 90 sonate le quale presendane sie 'na forme ca 'nu stile conservative, riflettenne accussì l'imbortanze ca avìe in Itaglie stu genere. Le sonate a tre op. 1 e 5 resendene fortemende de l'influsse de le fatìe da camere de Arcangelo Corelli, invece le sonate pe 'nu strumende, scritte soprattutte pu viuline, violongelle e struminde a fiate, presendane 'nu stile miste 'mbrà 'a sonate da chiesera ca da camera. 'Mbrà le sonate sue cchiù 'mbortande se arrecordane le RV 68, RV 70, RV 71 e RV 77, le quale probbabbilmende andiciparene le duette op. 3 de Jean-Marie Leclair.

## 'A museche vocale
### Opere
Osce a die de Vivaldi ne arrivane, parziale o comblete, 21 opere, tutte dramme pe museche, le quale da 'u punde de viste drammateche seguone le tipece canone de l'opere seria de l'epoche. 'A museche jè comunguq vitale e ricche de inventive. Pò non g'è rare acchià in certe "pasticce" d'a tarda maturità d'u Prevete Russe arie de otre comboseture condemboranèe, cumme Leonardo Leo, Geminiano Giacomelli, Johann Adolf Hasse e Giuanne Battista Pergolesi. Pe le *pasticce* allestite da otre comboseture cu arie de Vivaldi, abbesogne conzultà 'a sezione de le Anhang

### Candate e serenate
Vivaldi combonìe le candate sue basannese prengepalmende sus 'u mode napoletane tipiche de le comboseture successive a Alessandro Scarlatti e Benedìtte Marcello: sonde costituite da 'na serie de doje o cchiù *arie da capo* ca se alternescene cu recitative.

'U scenarie jè costituite invariabbilmedne da le teme de l'Arcadia: pasture in prede a turmende de l'amore e da ninfe incostante (le attribbute sonde reversibbele) de le quale core vulnerabbele Cupido face strage.

Onne state acchiate de Vivaldi:
* 22 candate pe soprano e basso condinue;
* 8 pe contralte e basso condinue;
* 5 pe soprano e accombagnamende strumendale;
* 4 pe contralto e accombagnamende strumendale.

### Museche sacra

'A museche sacra de Vivaldi ha state picche canusciute fore da l'Itaglie e, cumme tutte le fatìe sue, apprisse 'a morta soje cadìe jndr'à l'obblie e chiane chiane ha turnate combletamende in auge a partì da 'a fine de le anne trende d'u XX sechele.

Ne onne arrevate cchiù o mene cinguanda opere de museche sacre de genere differente: stuèzze d'a Messa tridendine e lore indroduzione sus a teste libbere (Kyrie, Gloria, Credo), salme, inne, antifone, muttette.

L'imbegne d'u Prevete Russe jndr'à 'u repertorie sacre avìe 'nu carattere sostanzialmende occasionale, purcé 'u museciste non g'avìe nè commissiune nè avèere recuperte maje stabbilmende l'ingareche prestiggiose de maestre de San Marche. 'A produziona soje appartene a 'u accussìditte *stile moderne* (cioè congertate, tipiche d'a museche veneziane, ca se condrappone a 'u severe *stile andiche* d'a museche de Palestrina), pure ce 'nu sacche de spustaminde de le fatìe sue remanerene comungue legate a 'u *stile osservate*. Se attenene a 'a produzione congertate pure le fatìe sue a cappelle, cumme 'u *Lauda Jerusalem* a 4 vosce e 'u *Credidi* a 5 vosce, addò le struminde mane a mane se staccane da le gruppe d'u core.

Stu repertorie ha state pure suggette a le influenze operisteche de l'epoche. Quiste 'u se pò soprattutte osservà jndr'à le sue muttette pe vosce soliste, descritte da Denis Arnold cumme « congerte pe vosce », presendane stuèzze de pure esibbiziune vocale. Vivaldi combose pure uette muttette d'« introduzione », le quale avèrena servì cumme premesse a le fatìe in scala larie (*Gloria*, *Dixit Dominus*, *Miserere*); stu sottogenere ha state scarsamende ausate da otre comboseture. 'N'otra particolaretà ca condraddistingue 'a museche sacre d'u Prevete Russe jè 'a frequende assegnazione d'a parte melodeche a 'u viuline jndr'à le muvemende corale, lassanne allore 'u core candà in omofonie de sottofunne (pe esembie jndr'à 'u movimende iniziale e finale d'u ''Credo'' RV 591).

Jndr'à stu mode Vivaldi andicipò le messe sinfoneche d'a generazione de Haydn. Pure le influenze d'u congerte non esitane a manifestarse. Avaste notà 'u ''Beatus vir'' RV 598, 'u quale presende 'n'indervalle larie de 420 battute jndr'à forme d'u ritornelle. 'Mbrà le fatìe sacre sue osce a die se arrecordane 'u ''Gloria'' RV 589, le ''Magnificat'' RV 610 e RV 611, 'u ''Stabat Mater'' RV 621 e l'oratorie *[[Juditha triumphans]]*.

## Bibbliografije
* Marcello, Benedetto: *Il teatro alla moda* (Venezia, 1720)
* Goldoni, Carlo: *Mémoires de M. Goldoni pour servir à l'histoire de sa vie et à celle de son théâtre,* 3 volumi (Parigge, 1787)
* Stefani, Federigo: *Sei lettere di Antonio Vivaldi veneziano* (Venezia, 1871)
* Rinaldi, Mario: *Antonio Vivaldi* (Milano, 1943)
* Pincherle, Marc: *Vivaldi et la musique instrumentale* (Parigge, 1948)
* Malipiero, Gian Francesco: *Antonio Vivaldi, il prete rosso* (Meláne, 1958)
* Giazotto, Remo: *Antonio Vivaldi* (Torino, 1973)
* Talbot, Michael: *Vivaldi* (Torino, 1978)
* Bellina, Anna Laura - Brizi, Bruno - Pensa, Maria Grazia: *I libretti vivaldiani* (Firenze, 1982)
* Ryom, Peter: *Répertoire des Œuvres d'Antonio Vivaldi. Les compositions instrumentales* (Copenaghen, 1987)
* Formichetti, Gianfranghe: *Venezia e il prete col violino. Vita di Antonio Vivaldi* (Meláne, 2006)
* Pozzi, Egidio: *Antonio Vivaldi* (Palermo, 2007)ISBN 978-88-8302-242-5

### Saggistiche
* Cavicchi, Adriano: *Inediti nell'epistolario Vivaldi-Bentivoglio* Nuova Rivista Musicale Italiana, vol. I (1967), pp. 45-79
* Damilano, Pitre: *Antonio Vivaldi compose due vespri?*, Nuova Rivista Musicale Italiana, vol. III (1969) pp. 562-663
* Gallo, Rodolfo: *Antonio Vivaldi, il Prete Rosso: la famiglia, la morte,* Ateneo Veneto, fasc. XII (Dic., 1938)
* Gallo, Rodolfo: *L'atto di morte di Antonio Vivaldi,* La scuola veneziana (Siena, 1941), pp. 58-59
* Gentili, Alberte: *La raccolta di antiche musiche "Renzo Giordano" alla Biblioteca nazionale di Torino,* Accademie e Biblioteche d'Italia, vol. IV (1930-31), pp. 117-125
* Gentili, Alberte: *La raccolta di rarità musicali "Mauro Foà" alla Biblioteca nazionale di Torino,* Accademie e Biblioteche d'Italia, vol. I (1927-28), pp. 36
* Gentili, Alberte: *Vivaldi and Stradella: a recent discovery*, The Musical Times, vol. LXVIII (1927), pp. 507-508
* Heller, Karl: *Die Bedeutung J.G. Pisendels für die deutsche Vivaldi-Rezeption,* Bericht über den Internationalen Musikwissenschaftlichen Kongress Leipzig 1966 (Lipsia/Kassel, 1970), pp. 247-251
* Rescigno, Eduarde: *Antonio Vivaldi* (2007)

### Cataloghe e documinde
* Altmann, Wilhelm: *Thematischer Katalog der gedruckten Werke Antonio Vivaldis,* Archiv für Musikwissenschaft, vol. IV (1922), pp. 262/279
* Damilano, Pitre: *Inventario delle composizioni musicali manoscritte di Antonio Vivaldi esistenti presso la Biblioteca Nazionale di Torino,* Rivista Italiana di Musicologia, vol. III (1968), pp. 109/179
* Fanna, Andonie: *Antonio Vivaldi: Catalogo numerico-tematico delle opere strumentali* (Meláne, 1968); 2a ed. riv. e ampl.: Meláne, 1986
* Fano, Fabio: *Una traccia prossima alla prima origine della raccolta di musiche vivaldiane conservata alla Biblioteca Nazionale di Torino,* Medioevo e umanesimo, vol. XXVI (1976), pp. 83-93
* Fuchs, Alois: *Thematisches Verzeichniss über die Compositionen von Antonio Vivaldi* (1839)
* Heller, Karl: *Die deutsche Überlieferung der Instrumentalwerke Vivaldis* (Leipzig, 1971)
* Martin, Arlan Stone: *Vivaldi Violin Concertos. A Handbook* (Metuchen, N.J., 1972)
* Ohmura, Noriko: *A reference concordance table of Vivaldi's instrumental works* (Tokyo, 1972)
* Pancino Livia: *Le caratteristiche grafiche della mano di Vivaldi secondo il metodo grafologico*, ISV (Informazioni e Studi Vivaldiani), vol. XIII (1992), pp. 67-95 
* Pincherle, Marc: *Inventaire - Thématique (= vol. of Antonio Vivaldi et la musique instrumentale)* (Parigge, 1948)
* Rinaldi, Mario: *Catalogo numerico tematico delle composizioni di A. Vivaldi* (Rome, 1945)
* Ryom, Peter: *Antonio Vivaldi: table de concordances des œuvres (RV)* (Copenaghen, 1973)
* Ryom, Peter: *Inventaire de la documentation manuscrite des œuvre de Vivaldi, I. Biblioteca Nazionale di Torino, Première Partie: le fonds Foà,* Vivaldi Informations, vol. II (1973, pp. 61/112
* Ryom, Peter: *RV 749*, ISV (Informazioni e Studi Vivaldiani), Vol. XIV (1993)
* Ryom, Peter: *Antonio Vivaldi Thematisch-systematisch Verzeichnis seiner Werke* (Wiesbaden, 2007)
* Strohm, Reinhard: *Italienische Opernarien des frühen Settecento (1720-1730)* (Colonia, 1976)
* Strohm, Reinhard: *The operas of Antonio Vivaldi*, 2 vol., (Firenze, 2008)

## Discografije
### Vivaldi edition (Opus 111)
#### Opere
* *L'Olimpiade (RV 725)*: Sara Mingardo, Laura Giordano, Roberta Invernizzi, Sonia Prina, Marianna Kulikova, Riccardo Novaro; Congerte Tagliàne, Rinaldo Alessandrini; Naïve OP30316 (Diapason d'or, Recommandé par Classica)
* *La verità in cimento (RV 739)*: Gemma Bertagnolli, Guillemette Laurens, Sara Mingardo, Nathalie Stutzmann, Philippe Jaroussky, Anthony Rolfe Johnson; Ensemble Matheus, Jean-Christophe Spinosi; Naïve OP30365 ('Choc' du Monde de la Musique - Recommandé par Classica)
* *Orlando finto pazzo (RV 727)*: Antonio Abete, Gemma Bertagnolli, Marina Comparato, Sonia Prina, Martin Oro, Marianna Pizzolato; Academia Montis Regalis, Alessandro De Marchi; Naïve OP30392 (Gramophone Editor's Choice - R10 de Classica-Répertoire)
* *Orlando furioso (RV 728)*: Marie-Nicole Lemieux, Jennifer Larmore, Veronica Cangemi, Philippe Jaroussky; Ensemble Matheus, Jean Christophe Spinosi; Naïve OP30393 (Victoire de la Musique - Gramophone Editor's Choice) 
* *Tito Manlio (RV 738)*: Nicola Ulivieri, Karina Gauvin, Ann Hallenberg, Marfijana Mijanovic, Debora Beronesi, Barbara Di Castri; Accademia Bizantina, Ottavio Dantone; Naïve OP30413 (Gramophone CD of the Month - Amadeus 2007)  
* *Griselda (RV 718)*: Marie-Nicole Lemieux, Veronica Cangemi, Simone Kermes, Philippe Jaroussky, Iestyn Davies, Stefano Ferrari; Ensemble Matheus, Jean Christophe Spinosi; Naïve OP30419 (Diapason d'or de l'année - 'Choc' du Monde de la Musique - Midem Classical Awards Best opera recording - BBC Music Magazine Award - 'Excepcional' de Scherzo)
* *Atenaide (RV 702)* Sandrine Piau, Vivica Genaux, Nathalie Stutzmann, Guillemette Laurens, Romina Basso, Paul Agnew, Stefano Ferrari; Modo Antiquo, Federico Maria Sardelli; Naïve OP30438
* *La Senna Festeggiante (RV 693)*: Juanita Lascarro, Sonia Prina, Nicola Ulivieri; Concerto Italiano, Rinaldo Alessandrini; Naïve OP30339
* *Arie per basso*: Lorenzo Regazzo; Concerto Italiano, Rinaldo Alessandrini; Naïve OP30415 
* *Arie d'opera*: Sandrine Piau, Ann Hallenberg, Paul Agnew, Guillemette Laurens; Modo Antiquo, Federico Maria Sardelli; Naïve OP30411
* *Arie ritrovate*: Sonia Prina; Accademia Bizantina, Ottavio Dantone; Naïve
* *New discoveries*: Romina Basso; Modo Antiquo, Federico Maria Sardelli; Naïve
* *La fida ninfa (RV 714)*: Sandrine Piau, Veronica Cangemi, Marie-Nicole Lemieux, Lorenzo Regazzo, Philippe Jaroussky, Topi Lehtipuu, Sara Mingardo, Christian Senn; Ensemble Matheus, Jean-Christophe Spinosi; Naïve

#### Museche sacra
* *Vespri solenni per la festa dell'Assunzione di Maria Vergine*: Gemma Bertagnolli, Roberta Invernizzi, Anna Simboli, Sara Mingardo, Gianluca Ferrarini, Matteo Bellotto; Concerto Italiano, Rinaldo Alessandrini; Naïve OP30383 (Gramophone award - 'Choc' du Monde de la Musique - Télérama 'ffff' - Recommandé par Classica - Timbre de platine, Opéra International)
* *Stabat Mater*: Sara Mingardo; Concerto Italiano, Rinaldo Alessandrini; Naïve OP30367 ('Choc' du Monde de la Musique)
* *Mottetti (RV 629, 631, 633, 623, 628, 630)*: Anke Herrmann, Laura Polverelli; Academia Montis Regalis, Alessandro de Marchi; Naïve OP30340
* *Juditha triumphans (RV 644)*: Magdalena Kožená; Academia Montis Regalis, Alessandro de Marchi; Naïve OP30314 (Gramophone Editor's Choice - Diapason d'or - 'Choc' du Monde de la Musique)
* *In furore, Laudate pueri & concerti sacri*: Sandrine Piau, Stefano Montanari; Accademia Bizantina, Ottavio Dantone; Naïve OP30416 (Midem Classical Awards Best baroque recording - R10 de Classica-Répertoire)

#### Congerte pe struminde a fiato
* *Concerti per flauto traversiere (RV 432, 436, 429, 440, 533, 438, 438 bis, 427, 431)*: Academia Montis Regalis, Barthold Kuijken; Naïve OP30298
* *Concerti per fagotto e oboe (RV 481, 461, 545, 498, 451, 501)*: Sergio Azzolini, Hans Peter Westermann; Sonatori de la Gioiosa Marca; Naïve OP30379
* *Concerti per vari strumenti*: Zefiro, Alfredo Bernardini; Naïve OP30409

#### Congerte pe struminde
* *Concerti per archi (RV 115, 120, 121, 129, 141, 143, 153, 154, 159)*: Concerto Italiano, Rinaldo Alessandrini; Naïve OP30377 (Gramophone CD of the month - Diapason d'or)
* *Concerti di Dresda (RV 192, 569, 574, 576, 577)*: Freiburger Barockorchester, Gottfried von der Goltz; Naïve OP30283
* *Concerti per violino 'La caccia' (RV 208, 234, 199, 362, 270, 332)*: Enrico Onofri, Academia Montis Regalis; Naïve OP30417
* *Concerti per violoncello I (RV 419, 410, 406, 398, 421, 409, 414)*: Christophe Coin; Il Giardino Armonico, Giovanni Antonini; Naïve OP30426
* *Musica per mandolino e liuto (RV 532, 85, 425, 540, 82, 93)*: Rolf Lislevand, Ensemble Kapsberger; Naïve OP30429
* *Concerti per violino II 'Di sfida' (RV 232, 264, 325, 353, 243, 368)*: Anton Steck; Modo Antiquo, Federico Maria Sardelli; Naïve OP30427
* *Concerti per violoncello II*

#### Museche e candate da camera
* *Concerti da camera (RV 91, 99, 101, 90, 106, 95, 88, 94, 107)*: L'Astrée, Giorgio Tabacco; Naïve OP30394
* *Concerti e cantate da camera, vol. I (RV 97, 104, 105, 671, 654, 670)*: Laura Polverelli; L'Astrée, Giorgio Tabacco; Naïve OP30358
* *Concerti & cantate da camera, vol. II (RV 92, 100, 108, 651, 656, 657)*: Gemma Bertagnolli; L'Astrée, Giorgio Tabacco; Naïve OP30404
* *Concerti & cantate da camera, vol. III (RV 87, 98, 103, 680, 682, 683)*: Laura Polverelli; L'Astrée, Giorgio Tabacco; Naïve OP30381
* *Sonate da camera (RV 68, 70, 71, 77, 83, 86)*: L'Astrée, Giorgio Tabacco; Naïve OP30252

## Note

## 'Ndruche pure
* Elenghe de le combosiziune de Andonie Vivaldi
* Anna Girò
* Johann Sebastian Bach
* Spedale d'a Pietà
* Meseca barocca

## Otre pruggette

## Collegaminde fore a Uicchipèdie

*  
* 
*  Spartite aggratis de Andonie Vivaldi
*   Opera Atenaide
*  Melodramme e museche operisteche
*  Biografije comblete e opere
*  Biografije e spartiture comblete
*  Spartite de le opere maggiore
*  Doje film biografece sus a Vivaldi a 'u box office
* Partiture d'u Gloria RV 589
* Vivaldi: ''Le Quattro Stagioni'' sinde l'opere sus a Magazzini-Sonori